IV. BENEDICTI PAPAE VII PRIVILEGIUM PRO ECCLESIA TREVIRENSI.  (Anno 975.)   Confirmat archiepiscopo et ecclesiae Trevirensi jus legationis pontificiae, privilegia equitandi cum nacco et cruce, etc.  [Hontheim  ubi supra,  pag. 312.]
Author: Benedictus VII

BENEDICTUS episcopus, servus servorum Dei, charissimis nobis in Christo fratribus, universis episcopis ac totius dignitatis et ordinis catholicis viris, praesentibus scilicet et futuris, perpetuam salutem.

Quia licet indigni, divinae tamen dignationis gratia disponente, beati Petri apostolorum principis sacratissimam sedem, universaleque in toto orbe terrarum magisterium suscepimus, necesse est, omnium ecclesiarum ut diligentissimam sollicitudinem ita instanter habeamus, ne jura eorum auctoritate ejusdem apostolorum principis, caeterorumque sibi subsequentium venerabilium Patrum, inviolabiliter statuta et confirmata, nostro imminuantur et pereant tempore, sed potius recorroborata decenter augeantur atque proficiant. Ideoque omnium vestrum nosse volumus sanctitatem et industriam, quod Theodorico fratre nostro dilectissimo, S. Trevirensis Ecclesiae archiepiscopo, veniente Romam, oratum ad sanctorum apostolorum limina audivimus, sicut etiam pridem audiendo imo et legendo compertum habuimus, eamdem ipsam prae caeteris Galliarum Ecclesiis Christiane religionis exordium, catholiceque fidei prima rudimenta percepisse per sanctissimorum virorum Eucharii, Valerii, Materni et caeterorum, evangelicam doctrinam, quos tempore suo praedictus Petrus apostolus ordinavit et instruxit, nec non illuc ad praedicandum direxit. Unde totius ordinis nostrae sedis apostolicae consultu, gratuitoque assensu, jura privilegiorum, quae a sancta Romana matre Ecclesia praefatis sanctis eorumque reliquis successoribus, id est. Agritio, Maximino, Paulino, Severo, almificis et apostolicis viris a primordio, et usque nunc authentice concessa sunt, quaeque etiam ipsius civitatis excidio, incendio, quove casu consumpta approbantur, eidem sanctae Trevirensi Ecclesiae, praedictoque fratri nostro Theodorico, et per eum cunctis successoribus suis reconfirmare, recorroborare, et omni modo restituere dignum duximus; per hujus nostri apostolici privilegii validissimam constitutionem decernentes, ut quandocunque a nostra principali et apostolica sede episcopus, presbyter, diaconus, vel subdiaconus, sive quilibet ordinarius legatus, pro ecclesiasticae utilitatis causa, seu pro agenda synodo in Galliam, Germaniamve destinatus fuerit, Trevirensis praesul post eumdem apostolicum legatum, primum inter alios pontifices locum obtineat, et si missus Romanae Ecclesiae defuerit, similiter post imperatorem sive regem sedendi, sententiam edicendi, et synodale judicium canonice promulgandi primatum habeat, utpote in illis partibus vicarius nostrae sedis apostolicae merito constitutus. Neque etiam dignum est ut illius Ecclesiae praesul aliquo tempore caeteris non habeatur praelatus, cujus honor in illis partibus sub ipso apostolorum principe exstitit primitivus. Et quia ejusdem Ecclesiae archipraesulem, beatum Eucharium videlicet, a B. Petro apostolorum principe novimus ordinatum, sicut et beatum Apollinarem Ravennae civitatis, placuit nobis eidem fratri nostro Theodorico S. Trevirensis Ecclesiae archiepiscopo, cunctisque per eum successoribus suis permittere, quatenus, sicut in unius beati Petri scilicet apostoli ordinatione, benedictione, directione, gentibus ad praedicandum Christi Evangelium, ambarum civitatum praedicatores aequales exstiterant, ut missarum solemniis celebrandis, et equitando cum nacco per stationes, et in omni honore aequales existant; crux ante eumdem, sicut et ante Ravennatem archipraesulem, ubi ubi geratur. Cardinales quoque presbyteri, fratre nostro Theodorico archiepiscopo missam celebrante, dalmaticis, et diaconi una cum presbyteris schandaliis utantur; hebdomadariis quoque presbyteris ad sanctum Petrum missam celebrantibus suae dilectionis intuitu dalmaticis uti permittimus. Pari namque modo sancimus, omnes in parochiis ejus degentes, sive ordinationem et promotionem cujuslibet ecclesiastici gradus a pontifice ipsius percipientes, eidem ipsi matrici Ecclesiae episcopoque illius debere canonice placere, obsequi et jure obedire; siquidem decreto beati Clementis papae super hoc ita cautum videatur: « Si vobis episcopis non obedierint omnes presbyteri, diaconi, subdiaconi ac clerici cuncti, omnesque principes, tam majoris quam inferioris ordinis, atque reliqui populi, tribus et linguae non obtemperarint, a liminibus sanctae Dei Ecclesiae alieni erunt, dicente Domino: Qui vos audit, me audit; et qui vos spernit, me spernit. » Inter haec quoque omnia quae ad saepedictam Trevirensem Ecclesiam intra et extra civitatem pertinere videntur, id est ecclesias cum universis rebus sibi attinentibus, seu monasteria, tam monachorum quam virginum, quae ex praeceptis sive scriptis regum seu imperatorum, sive eorumdem fundatorum auctoritate ad se pertinent et pertinere debent, et quidquid omnino illa ipsa ecclesia ubi ubi et quoquo merito possidet et possidere debet, generaliter et specialiter concedimus et reconfirmamus praefato Theodorico fratri et coepiscopo nostro suisque successoribus, ad perpetuam sanctae Trevirensis Ecclesiae dominationem atque ditionem, per hujus nostrae apostolicae praeceptionis seriem, a praesenti tertia indictione et usque in finem saeculi valituram. Contra quam si quis hominum quolibet modo agere praesumpserit, et quod juste et canonice a nobis decretum est, in aliquo infringere tentaverit, sciat se ex omnipotentis Dei et praedicti beatissimi apostolorum principis, omniumque sanctorum, ac deinde nostra auctoritate damnandum et anathematizandum, et cum omnibus impiis aeterno supplicio deputandum. Qui vero hoc ipsum nostrum privilegium observare, custodire, adimplere fideliter studuerit, benedictionis gratiam et misericordiae plenitudinem in coelestibus castris inter electorum numerum efficaciter a Domino Deo consequi mereatur. Scriptum per manum Stephani notarii et regionarii et scriniarii sanctae sedis apostolicae, in mense Januario, indict. suprascripta III. Bene valete. Datum XV. Kal. Februarii per manum Widonis episcopi et bibliothecarii sanctae sedis apostolicae. Anno, Deo propitio, pontificatus Domini nostri Benedicti sanctissimi VII papae primo, imperante domino piissimo patre patriae augusto Ottone a Deo coronato magno Imp. anno VII, indictione III.